C 257/20
EL
Επίσημη Εφημερίδα της Ευρωπαϊκής Ένωσης
4.7.2022
Προδικαστικά ερωτήματα 1) Αντιβαίνει στο δίκαιο της Ένωσης, ιδίως δε στα άρθρα 15, 20, 30 και 47 του Χάρτη των Θεμελιωδών Δικαιωμάτων της Ευρωπαϊκής Ένωσης, στις ρήτρες 2 και 4 της συμφωνίας-πλαισίου για την εργασία ορισμένου χρόνου που συνήφθη από τη CES, την UNICE και το CEEP, η οποία τέθηκε σε εφαρμογή με την οδηγία 1999/70/ΕΚ του Συμβουλίου, της 28ης Ιουνίου 1999 (1), στη θεμελιώδη αρχή της ανεξαρτησίας και της ισοβιότητας του Ευρωπαίου δικαστή, όπως έχει ερμηνευθεί από τη νομολογία του Δικαστηρίου στην απόφαση της 16ης Ιουλίου 2020, UX κατά Governo della Repubblica italiana, C-658/18, EU: C:2020:572, εθνική ρύθμιση, όπως το άρθρο 29 του νομοθετικού διατάγματος αριθ.
116, της 13ης Ιουλίου 2017 (στο εξής: νομοθετικό διάταγμα 116/2017), η οποία, χωρίς αντικειμενικούς λόγους, εισάγει δυσμενή διάκριση σε βάρος της αιτούσας ειρηνοδίκη σε σχέση με τις συνθήκες εργασίας αντίστοιχων τακτικών δικαστών, λαμβανομένων υπόψη των εξής πραγματικών περιστατικών: — Η αιτούσα, ειρηνοδίκης αδιαλείπτως από το 2002, δεν έχει συμπληρώσει το 70ό έτος της ηλικίας της, το οποίο θα συμπληρώσει εντός του 2022, και δεν είχε στις 15 Αυγούστου 2017 πραγματική προϋπηρεσία 16 ετών ως επί θητεία δικαστής· — ως εκ τούτου, καίτοι η εθνική διάταξη (άρθρο 29, παράγραφος 1, του νομοθετικού διατάγματος 116/2017) της επιτρέπει να εξακολουθήσει να ασκεί δικαιοδοτικά καθήκοντα έως ότου συμπληρώσει το 70ό έτος της ηλικίας της, εντούτοις η αιτούσα δεν μπορεί να συμμετάσχει στην πρώτη διαδικασία αξιολογήσεως προκειμένου να συμπεριληφθεί στον κλειστό κατάλογο των επί θητεία δικαστών, την οποία θα προκηρύξει το Consiglio superiore della magistratura (Ανώτατο Δικαστικό Συμβούλιο, Ιταλία, στο εξής: CSM) εντός του 2022, όπως προβλέπεται στο άρθρο 29, παράγραφος 3, του νομοθετικού διατάγματος 116/2017· — κατά συνέπεια, δεδομένου ότι δεν ήταν σε θέση να υποβάλει αίτηση συμμετοχής στη διαδικασία αξιολογήσεως προς συμπερίληψη στον κλειστό κατάλογο που προβλέπεται να λάβει χώρα το 2022, η αιτούσα, η οποία είχε ήδη παύσει να ασκεί τα δικαιοδοτικά καθήκοντά της την 31η Δεκεμβρίου 2021 επειδή είχε συμπληρώσει το 68ο έτος της ηλικίας της βάσει της προϊσχύουσας ρυθμίσεως, δεν θα ήταν πλέον σε θέση να αναλάβει εκ νέου υπηρεσία από την 1η Ιανουαρίου 2022, διότι η νέα νομοθεσία, μολονότι προβλέπει την παραμονή στην υπηρεσία έως τη συμπλήρωση του 70ού έτους της ηλικίας για όσους ήταν εν ενεργεία στις 15 Αυγούστου 2017, προβλέπει επίσης τη λήξη των καθηκόντων για όσους δεν είναι σε θέση να υποβάλουν επιβεβαιωτική αίτηση (άρθρο 29, παράγραφος 9, του νομοθετικού διατάγματος 116/2017)· — βάσει της προαναφερθείσας εθνικής νομοθεσίας, η αιτούσα θα λάβει από την Ιταλική Κυβέρνηση μόνο αποζημίωση ύψους 1 500 — 2 500 ευρώ ετησίως για κάθε έτος υπηρεσίας, ανάλογα με τον αριθμό των διεξαχθεισών συνεδριάσεων κατά τη διάρκεια του έτους, με ανώτατο όριο το ποσό των 50 000 ευρώ, παραιτούμενη, επίσης, από όλα τα μισθολογικά, νομικά και συνταξιοδοτικά δικαιώματα, τα οποία διεκδικεί στο πλαίσιο της δίκης που εκκρεμεί ενώπιον του TAR Emilia Romagna (διοικητικού δικαστηρίου της Περιφέρειας Emilia Romagna, Ιταλία) και τα οποία κατοχυρώνονται από το δίκαιο της Ένωσης, για τη δικαστική υπηρεσία που παρέχει ως μισθωτή, αλλά μη αναγνωριζόμενη ως τέτοια από την Ιταλική Κυβέρνηση, συμπεριλαμβανομένης της κάλυψης εισφορών της εργασιακής σχέσης και των συνακόλουθων παροχών κοινωνικής ασφάλισης· — με απόφαση ασφαλιστικών μέτρων της 9ης Φεβρουαρίου 2022, κατ’ εφαρμογήν της αποφάσεως του Δικαστηρίου στην υπόθεση UX και αντίθετα προς το εσωτερικό δίκαιο και τη γνωμοδότηση του CSM της 16ης-17ης Φεβρουαρίου 2022, το TAR Emilia Romagna (διοικητικό δικαστήριο της Περιφέρειας Emilia Romagna) διέταξε την εκ νέου ανάληψη του δικαστικού λειτουργήματος του ειρηνοδίκη από την αιτούσα μέχρι το 70ό έτος της ηλικίας της· — ο Πρόεδρος του Tribunale di Rimini (πρωτοδικείου Ρίμινι, Ιταλία) διέταξε, κατ’ εφαρμογή του ασφαλιστικού μέτρου που διέταξε το TAR Emilia Romagna (διοικητικό δικαστήριο της Περιφέρειας Emilia Romagna), με απόφαση της 1ης Μαρτίου 2022, την άμεση επανεισδοχή της αιτούσας στην υπηρεσία· — από το αιτούν δικαστήριο ζητείται, προς αποκατάσταση της ζημίας λόγω κατάφωρης και διαρκούς παραβιάσεως του δικαίου της Ένωσης από την Ιταλική Κυβέρνηση σχετικά με το νομικό καθεστώς και τα δικαιώματα των ασκούντων τιμητικό δικαστικό λειτούργημα, να επιδικάσει ποσό που αντιστοιχεί στην αμοιβή την οποία θα έπρεπε να λάβει η αιτούσα από τις 10 έως τις 28 Φεβρουαρίου 2022, ύψους ίσου με εκείνη αντίστοιχου τακτικού δικαστή, με νομική βάση την απόφαση ασφαλιστικών μέτρων του TAR Emilia Romagna (διοικητικού δικαστηρίου της Περιφέρειας Emilia Romagna) που διέταξε την επανεισδοχή της αιτούσας στην υπηρεσία, αλλά αντίθετα προς το εθνικό δίκαιο, το οποίο, καίτοι αναγνωρίζει την παραβίαση του δικαίου της Ένωσης, εντούτοις, αφενός, αποκλείει κάθε δυνατότητα επανεισδοχής στην υπηρεσία μέχρι τη συμπλήρωση του 70ού έτους της ηλικίας της αιτούσας επί θητεία δικαστή, η οποία, παρά τη θέλησή της, έπαυσε να ασκεί τα καθήκοντά της πριν από την 31η Δεκεμβρίου 2021, με απόφαση ασφαλιστικών μέτρων του Consiglio di Stato (Συμβουλίου της Επικρατείας, Ιταλία) που εκδόθηκε κατά παράβαση της αποφάσεως του Δικαστηρίου στην υπόθεση UX, και, αφετέρου, περιορίζει την αποκατάσταση της ζημίας που υπέστη η αιτούσα σε κατ’ αποκοπήν ποσό, το οποίο προκαθορίζεται από τη διάταξη αυτή σε μέτρο κατά πολύ μικρότερο από τη ζημία που πράγματι υπέστη λόγω της προσβολής των δικαιωμάτων που κατοχυρώνει η Ευρωπαϊκή Ένωση.